Der bliver fri adgang til motor- og landeveje i det nordjyske i morgen tirsdag. I hvert fald hvis det står til de vognmænd, der mandag lavede flere blokader i både morgentrafikken og i løbet af eftermiddagen . I solidaritet med netop vognmændenes kamp blev trafikken til vands også udsat for blokade, da fiskere i Frederikshavn kortvarigt blokerede for Læsø-færgen . Nu blæser der dog mere fredelige vinde over de nordjyske veje. - Regeringen har inviteret til møde, så vi har fået åbnet den dør, vi ville have åbnet, forklarer Kim H. Simonsen, der hele mandagen har sat ord på vognmændenes protest. Her kan du høre, hvordan det lød tidligt mandag: Ikke mere planlagt nu Kim H. Simonsen fortæller, at de ikke umiddelbart har store forventninger til mødet med regeringen, men at de forholder sig positivt til at være blevet inviteret på Christiansborg. - Nu har det åbnet for en dialog, og det var det, vi ville, så nu må vi se, hvad der sker, forklarer han. Han fortæller desuden, at nordjyderne kan se frem til blokade-frie veje tirsdag morgen. - Vi har ikke flere blokader planlagt nu. Vi har trykket på pause, indtil der er styr på det hele.

Referat:
Efter en hæsblæsende mandag med blokader og kø på mange til- og frakørsler på E45 omkring Aalborg og Nørresundby, fortæller vognmændene nu, at der ingen blokader bliver tirsdag.